અમદાવાદ, સુરત, રાજકોટ, વડોદરા, અમરેલી, ભુજ સહિતના વિસ્તારોમાંથી અઢીસોથી વધુ નમુના લેવામાં આવ્યા છે. ચિંતાની બાબત એ છે કે લોકોને હવે બધું જ નકલી અને ભેળસેળીયું મળી રહ્યું છે. એમની નસેનસમાં એક જોખમી પ્રવાહ વહેતો થયો છે. જેને કોઈ અટકાવી શકે એમ નથી. સિન્થેટીક દૂધનો વેપાર છાતી ખોલીને લોકો કરી રહ્યા છે. ગુજરાતમાં દૂધની ગુણવત્તા ખરેખર નિયમ મુજબની જ હતી કે કેમ? તે ચેક કરવાનું હવે તંત્રવાહકોને યાદ આવ્યું છે અને દરોડાના નાટક શરૂ થયા છે. ગાયના દૂધના નામે લુઝ દૂધનું વેચાણ કરનારા લોકોને રોકી રોકીને એમની પાસેથી સેમ્પલો લેવામાં આવ્યા છે. ભેંસના દૂધના છુટક વેચાણકારોને પણ અટકાવીને નમુના લેવાયા છે. સફેદ દૂધના આ કાળા કારોબારની ક્રૂર કહાની લોકોના આરોગ્ય માટે અત્યતં જોખમી છે અને ભારે ઉંડી ચિંતા જગાવનારી છે. ક્રૂરતા શબ્દનો પ્રયોગ એટલા માટે કરવો પડયો છે કે સામાન્ય રીતે દૂધમાં એમોનીયમ સલ્ફેટ, યુરિયા, માલ્ટો ડેકસ્ટ્રીન, પાણી અને સુક્રોઝની ભેળસેળ કરવામાં આવતી હોવાનું બહાર આવ્યું છે. સિન્થેટીક દૂધ બનાવવા માટે અલગ અલગ ટાઈપના શેમ્પુનો પણ ભરપૂર ઉપયોગ થઈ રહ્યો છે અને બીજી ઈતર ચીજો પણ તેમાં ભેળવવામાં આવી રહી છે. ગુજરાત સરકારે દૂધની આ ભયંકર ભેળસેળને પકડવા માટે એક ખાસ વેન વસાવી છે અને આ વેનમાં મિલ્કો સ્કેનની મદદથી દૂધની ભેળસેળને પકડી શકાય છે. ફેટ સિવાયની કોઈ સોલીડ વસ્તુની ભેળસેળ જો થઈ હોય તો તેને પણ આ સિસ્ટમ પકડી પાડે છે. જનરલી ગુજરાત રાજયમાં સિન્થેટીક મિલ્કને સારા દૂધમાં મિકસ કરીને તેનો ખુલ્લેઆમ વેપાર થઈ રહ્યો છે. કચ્છમાં પણ ફુડ વિભાગે દોડાદોડી કરી છે અને દૂધની ડેરીઓમાંથી નમુના લીધા છે. લોકોમાં એવો પ્રશ્ન પણ પુછાઈ રહ્યો છે કે આજે સેમ્પલોના નમુના ભેગા કરવામાં આવ્યા છે તેના પરિણામ કયારે આવશે અને એ પરિણામ ખરેખર ઈમાનદારીપૂર્વકના હશે કે તેમાં પણ સેટીંગ હશે ?